b'\n_START_ARTICLE_\nTriunghiul roz\n_START_PARAGRAPH_\nTriunghiul roz (Rosa Winkel \xc3\xaen german\xc4\x83) a fost semnul folosit de nazi\xc8\x99ti, \xc3\xaen timpul Holocaustului, pentru identificarea prizonierilor din lag\xc4\x83re care au fost trimi\xc8\x99i acolo pentru homosexualitate (care era ilegal\xc4\x83 \xc3\xaen Germania Nazist\xc4\x83). Doar b\xc4\x83rba\xc8\x9bii homosexuali purtau triunghiul roz, lesbienele purt\xc3\xa2nd triunghiul negru, care era folosit \xc8\x99i pentru "indivizi antisociali" precum vagabonzi. \xc3\x8en lag\xc4\x83rele naziste, fiecare prizonier era obligat s\xc4\x83 poarte un triunghi pe jacheta sa, culoarea triunghiului fiind folosit\xc4\x83 pentru categorizare (evreii, de exemplu, purtau triunghiul galben)._NEWLINE_De\xc8\x99i ini\xc8\x9bial folosit pentru persecu\xc8\x9bia homosexualilor, triunghiul roz a devenit dup\xc4\x83 Al Doilea R\xc4\x83zboi Mondial un simbol pozitiv al identit\xc4\x83\xc8\x9bii gay, \xc8\x99i al mi\xc8\x99c\xc4\x83rii pentru drepturile gay-lor. Un alt simbol al acestei mi\xc8\x99c\xc4\x83ri este steagul de curcubeu, care reprezint\xc4\x83 nu doar b\xc4\x83rba\xc8\x9bii gay, ci toate persoanele LGBT, inclusiv lesbienele, bisexualii \xc8\x99i persoanele transgen.'